**মোহাম্মদ মনোয়ার হোসেন** (জন্ম: ৩০ আগস্ট ১৯৭৯; **মনোয়ার হোসেন** নামে সুপরিচিত) হলেন একজন বাংলাদেশী সাবেক পেশাদার ফুটবল খেলোয়াড়। মনোয়ার তার ১২ বছরের খেলোয়াড়ি জীবনের অধিকাংশ সময় ঢাকা মোহামেডানের হয়ে একজন মধ্যমাঠের খেলোয়াড় হিসেবে খেলেছিলেন।

১৯৯৭–৯৮ মৌসুমে, বাংলাদেশী ক্লাব ঝিনাইদহ মোহামেডানের হয়ে খেলার মাধ্যমে তিনি তার জ্যেষ্ঠ পর্যায়ের খেলোয়াড়ি জীবন শুরু করেছিলেন, যেখানে তিনি মাত্র ১ মৌসুম অতিবাহিত করেছিলেন। অতঃপর ১৯৯৮–৯৯ মৌসুমে তিনি ভারতীয় ক্লাব মহিন্দ্র ইউনাইটেডে যোগদান করেছিলেন। মহিন্দ্র ইউনাইটেডে মাত্র ১ মৌসুম অতিবাহিত করার পর তিনি পুনরায় বাংলাদেশী ক্লাব ঢাকা মোহামেডানের সাথে চুক্তি স্বাক্ষর করেছিলেন। পরবর্তীকালে, তিনি ব্রাদার্স ইউনিয়নের হয়ে খেলেছিলেন। সর্বশেষ ২০০৮–০৯ মৌসুমে, তিনি ব্রাদার্স ইউনিয়ন হতে শেখ রাসেলে যোগদান করেছিলেন; শেখ রাসেলের হয়ে মাত্র ১ মৌসুম খেলার পর তিনি অবসর গ্রহণ করেছিলেন।

১৯৯৯ সালে, মনোয়ার বাংলাদেশের হয়ে আন্তর্জাতিক পর্যায়ে অভিষেক করেছিলেন; বাংলাদেশের জার্সি গায়ে তিনি সর্বমোট ২০ ম্যাচে ১টি গোল করেছিলেন। দলগতভাবে, মনোয়ার সর্বমোট ৪টি শিরোপা জয়লাভ করেছিলেন, যার মধ্যে ৩টি ঢাকা মোহামেডানের হয়ে এবং ১টি ব্রাদার্স ইউনিয়নের হয়ে জয়লাভ করেছিলেন।

প্রারম্ভিক জীবন
---------------

মোহাম্মদ মনোয়ার হোসেন ১৯৭৯ সালের ৩০শে আগস্ট তারিখে বাংলাদেশের নওগাঁয় জন্মগ্রহণ করেছিলেন এবং সেখানেই তার শৈশব অতিবাহিত করেছিলেন।

আন্তর্জাতিক ফুটবল
-----------------

১৯৯৯ সালের ২২শে এপ্রিল তারিখে, মাত্র ১৯ বছর ৭ মাস ২৪ দিন বয়সে, মনোয়ার ভারতের বিরুদ্ধে ম্যাচে অংশগ্রহণ করার মাধ্যমে আন্তর্জাতিক ফুটবলে বাংলাদেশের হয়ে অভিষেক করেছিলেন। তিনি উক্ত ম্যাচের মূল একাদশে অন্তর্ভুক্ত ছিলেন। ম্যাচটি ০–০ গোলে ড্র হয়েছিল। বাংলাদেশের হয়ে অভিষেকের বছরে মনোয়ার সর্বমোট ৫ ম্যাচে অংশগ্রহণ করেছিলেন। জাতীয় দলের হয়ে অভিষেকের ৩ বছর ১১ মাস ৯ দিন পর, বাংলাদেশের জার্সি গায়ে প্রথম গোলটি করেছিলেন; ২০০৩ সালের ৩০শে মার্চ তারিখে, হংকংয়ের বিরুদ্ধে ম্যাচের সর্বশেষ গোলটি করার মাধ্যমে তিনি আন্তর্জাতিক ফুটবলে তার প্রথম গোলটি করেছিলেন।

২০০৬ সালের ১০শে এপ্রিল তারিখে মনোয়ার ২৬ বছর বয়সে বাংলাদেশের তার সর্বশেষ ম্যাচটি খেলে আন্তর্জাতিক ফুটবল থেকে অবসর গ্রহণ করেছিলেন। বাংলাদেশের ঢাকার বঙ্গবন্ধু জাতীয় স্টেডিয়ামে অনুষ্ঠিত তাজিকিস্তানের বিরুদ্ধে উক্ত ম্যাচে বাংলাদেশ ৬–১ গোলের ব্যবধানে পরাজিত হয়েছিল, ম্যাচটিতে তিনি ৪৫ মিনিট খেলেছিলেন। আন্তর্জাতিক ফুটবলে, তার ৭ বছরের খেলোয়াড়ি জীবনে তিনি সর্বমোট ২০ ম্যাচে ১টি গোল করেছিলেন।

পরিসংখ্যান
----------

### আন্তর্জাতিক

| দল | সাল | ম্যাচ | গোল |
| --- | --- | --- | --- |
| বাংলাদেশ | ১৯৯৯ | ৫ | ০ |
| ২০০০ | ৩ | ০ |
| ২০০১ | ৪ | ০ |
| ২০০৩ | ৫ | ১ |
| ২০০৬ | ৩ | ০ |
| সর্বমোট | ২০ | ১ |

### আন্তর্জাতিক গোল

| গোল | তারিখ | মাঠ | প্রতিপক্ষ | স্কোর | ফলাফল | প্রতিযোগিতা | সূত্র |
| --- | --- | --- | --- | --- | --- | --- | --- |
| ১ | ৩০ এপ্রিল ২০০৩ | মং কক স্টেডিয়াম, কাউলুন, হংকং |  হংকং | **২**–২ | ২–২ | ২০০৪ এএফসি এশিয়ান কাপ বাছাইপর্ব |  |

তথ্যসূত্র
---------

1. ↑  "India vs Bangladesh - International Friendly 1999: all the info, lineups and events"। *বিসকার* (ইংরেজি ভাষায়)। সংগ্রহের তারিখ ১৩ এপ্রিল ২০২১।
2. ↑  "Tajikistan vs Bangladesh: Head to Head statistics match - 04/10/2006"। *ট্রিবুনা* (ইংরেজি ভাষায়)। সংগ্রহের তারিখ ১৩ এপ্রিল ২০২১।
3. ↑  "Hong Kong vs. Bangladesh (2:2)"। *ন্যাশনাল-ফুটবল-টিমস* (ইংরেজি ভাষায়)। সংগ্রহের তারিখ ১৩ এপ্রিল ২০২১।

বহিঃসংযোগ
---------

* সকারওয়েতে মোহাম্মদ মনোয়ার হোসেন (ইংরেজি) উইকিউপাত্তে এটি সম্পাদনা করুন
* ট্রান্সফারমার্কেটে মোহাম্মদ মনোয়ার হোসেন (ইংরেজি) উইকিউপাত্তে এটি সম্পাদনা করুন
* ওয়ার্ল্ডফুটবল.নেটে মোহাম্মদ মনোয়ার হোসেন (ইংরেজি) উইকিউপাত্তে এটি সম্পাদনা করুন
* ন্যাশনাল-ফুটবল-টিমস.কমে মোহাম্মদ মনোয়ার হোসেন (ইংরেজি) উইকিউপাত্তে এটি সম্পাদনা করুন